**GUVERNUL ROMÂNIEI**

**ORDONANȚĂ DE URGENȚĂ**

**pentru completarea Ordonanței de urgență a Guvernului nr. 90/2017 privind unele măsuri fiscal-bugetare, modificarea şi completarea unor acte normative şi prorogarea unor termene**

Având în vedere că buna funcționare a sistemului administrației penitenciare reprezintă o prioritate a României, în scopul asigurării drepturilor persoanelor private de libertate,

Ținând seama de specificul deosebit al muncii personalului care își desfășoară activitatea în unitățile penitenciare care presupune asigurarea unei permanențe a activității de pază, escortare și supraveghere a persoanelor private de libertate,

Ținând cont de deficitul major de personal înregistrat la nivelul sistemului penitenciar (peste 2400 de posturi vacante), deficit care se menține în pofida eforturilor administrației de ocupare a acestora prin concurs,

Luând în considerare numărul foarte mare de ore suplimentare efectuate de acest personal și faptul că doar o parte a acestor ore poate fi în mod obiectiv compensată prin acordarea de timp liber corespunzător,

Considerând că situațiile prezentate sunt situații extraordinare a căror reglementare nu poate fi amânată, fiind necesară o intervenție urgentă de natură legislativă care să permită compensarea muncii suplimentare pentru personalul din sistemul penitenciar prin plata unei majorări salariale,

**Guvernul României** adoptă prezenta ordonanţă de urgenţă.

**Articol unic** – La articolul 8 din Ordonanța de urgență a Guvernului nr. 90/2017 privind unele măsuri fiscal-bugetare, modificarea şi completarea unor acte normative şi prorogarea unor termene, se introduce un alineat nou, alin. (2), cu următorul cuprins:

”(2) Prin derogare de la prevederile alin. (1), în cazul în care compensarea prin ore libere plătite nu este posibilă în termenul legal, munca suplimentară efectuată peste durata normală a timpului de lucru de către funcționarii publici cu statut special din sistemul administrației penitenciare va fi plătită în luna următoare cu o majorare de 100% din salariul de funcție, proporțional cu numărul de ore suplimentare efectuate”.